पैसे नहीं थे तो लड़की को थिएटर में छोड़कर भागे, धर्मेंद्र ने तुड़वाई थी हेमा से शादी
Jeetendra Birthday Special Story; Look At His Iconic Bollywood Movies And His Contributions To Bollywood Industry. Follow The Jumping Jack Of Bollywood Facts On  On Dainik Bhaskar (दैनिक भास्कर).
हिंदी सिनेमा में जंपिंग जैक नाम से मशहूर एक्टर जीतेंद्र आज 81 साल के हो चुके हैं। जीतेंद्र का जन्म अमृतसर के आर्टिफिशियल ज्वेलरी सप्लायर अमरनाथ के घर हुआ था। इनके शुरुआती 20 साल गोरेगांव मुंबई की चॉल में बीते, लेकिन एक संयोग ने इनकी जिंदगी पूरी तरह पलट दी और ये हीरो बन गए। अपने पिता के कहने पर ये वी. शांताराम की फिल्म नवरंग के सेट पर ज्वेलरी पहुंचाने गए थे।
जब पता चला कि लड़की के कपड़े पहनकर आग में कूदने पर एक्स्ट्रा पैसे मिलेंगे तो जीतेंद्र फिल्म के लिए लड़की बन गए। बस यहीं से जीतेंद्र और फिल्मों का नाता जुड़ गया और इन्होंने कुछ 200 फिल्में कर डालीं। कभी चॉल में रहने वाले जीतेंद्र आज पूरे 1512 करोड़ की संपत्ति के मालिक हैं। कभी इनकी बदमाशी से संजीव कुमार का दिल टूटा, तो कभी इन्होंने जिगरी दोस्त प्रेम चोपड़ा को परेशान किया।
आज जीतेंद्र के जन्मदिन के मौके पर जानिए इनकी जिंदगी से जुड़े कुछ अनसुने किस्से-
इतने गरीब थे कि जब घर में पंखा लगा तो देखने पहुंच गया पूरा चॉल
जीतेंद्र का असली नाम रवि कपूर है। 7 अप्रैल 1942 को जब जीतेंद्र का जन्म हुआ तो मां महज 15 साल की थीं। जीतेंद्र के जन्म के करीब 20-25 दिन बाद ही परिवार मुंबई आ गया था। लोअर मिडिल क्लास के जीतेंद्र का परिवार बेहद गरीब था, जो श्याम सदम चॉल, गोरेगांव में रहता था। जीतेंद्र ने भी अपनी जिंदगी के 20 साल यहीं काटे। चॉल में गरीबी का ये आलम था कि जब उनके घर में पंखा लगा तो हैरत में चॉल के सभी लोग उनके घर पहुंच गए थे।
कैसे ज्वेलरी सप्लाई करने वाली चॉल के जीतेंद्र बने हीरो
पिता अमरनाथ फिल्मों में इस्तेमाल की जाने वाली आर्टिफिशियल ज्वेलरी सप्लाई करते थे। एक बार उन्होंने फिल्म नवरंग के सेट पर ज्वेलरी सप्लाई करने के लिए बेटे जीतेंद्र को भेज दिया, जो राजकमल स्टूडियो में बना था। जीतेंद्र ने ज्वेलरी दी, लेकिन उन्हें स्टूडियो में आकर शूटिंग देखने की परमिशन नहीं मिली।
घर आकर उन्होंने चाचा से शिकायत की कि मुझे शूटिंग देखना था, लेकिन उन लोगों ने भगा दिया। अगले दिन जीतेंद्र चाचा के साथ पहुंचे तो वी. शांताराम ने कहा, शूटिंग देखना है तो काम भी करना पड़ेगा। कहा तुम्हें प्रिंस का रोल देंगे।
जीतेंद्र की खुशी का ठिकाना ही नहीं था। वो वैसे तो बसों में धक्के खाते हुए सेट पर जाते थे, लेकिन उस दिन प्रिंस का रोल करने की खुशी ऐसी थी कि वो टैक्सी में गए। जब सेट पर पहुंचे तो उनके जैसे 200 प्रिंस पहले से ही बैठे थे।
दरअसल उन्हें नवरंग फिल्म के गाने तू छुपी है कहां में एक्स्ट्रा का काम मिला था। 
ऐसे ही जीतेंद्र को नवरंग में छोटे-मोटे काम मिलने लगे। एक दिन जीतेंद्र सेट पर पहुंचे तो वहां डायरेक्टर वी.शांताराम परेशान खड़े थे। एक सीन के लिए हीरोइन को आग के ऊपर से कूदते हुए दिखाने के लिए बॉडी डबल बुलाई गई थी, लेकिन खतरा देखकर उस लड़की ने ये स्टंट करने से इनकार कर दिया।
फिल्म की हीरोइन संध्या, वी. शांताराम की पत्नी थीं और वो चाहते थे कि उन्हें ये खतरनाक काम करते हुए चोट न आए। जब कोई राजी नहीं हुआ तो जीतेंद्र ने ये रोल करने की इच्छा जाहिर की। जीतेंद्र को एक्ट्रेस संध्या की तरह तैयार कर उनका बॉडी डबल बना दिया गया। जीतेंद्र की मदद से वो सीन पूरा हुआ तो वी. शांताराम भी काफी खुश हुए।
25 रीटेक के बाद भी ‘टिड्डियों’ नहीं बोल पाए, गुस्से में डायरेक्टर ने गलत सीन ही किया फाइनल
इसी फिल्म में जीतेंद्र को एक छोटा सा डायलॉग भी दिया गया। जीतेंद्र को कहना था, सरदार..सरदार.. दुश्मन का दल टिड्डियों की तरह आगे बढ़ता ही आ रहा है। जीतेंद्र हर बार टिड्डियों शब्द पर आकर अटक रहे थे। देखते ही देखते 25 रीटेक हुए और सेट पर मौजूद हर कोई परेशान हो गया। डायरेक्टर वी. शांताराम इस बात से इतना चिढ़ गए कि उन्होंने गलत उच्चारण का डायलॉग ही फाइनल कर दिया।
वी. शांताराम ने आगे जीतेंद्र को अपकमिंग फिल्म गीत गाया पत्थरों (1964) ने में लीड रोल दे दिया। आगे जीतेंद्र फिल्म गुनाहों का देवता और बूंद जो बन गई मोती में नजर आए।
पहली फिल्म देखने पहुंचे पिता, तो खाली था थिएटर
1964 में जीतेंद्र की पहली फिल्म गीत गाया पत्थरों ने रिलीज हुई। जीतेंद्र ने अपने पेरेंट्स के लिए टिकट खरीदी। वो उस समय गोरेगांव की चॉल में ही रहते थे और थिएटर चॉल के पास ही था। दोनों जब फिल्म देखने पहुंचे तो उन्होंने गेटकीपर के पास जाकर टिकट दिखाई और पूछा, ये हमारी टिकट है हम कहां बैठें। जवाब मिला, पूरा थिएटर खाली पड़ा है, जहां मर्जी वहीं बैठे जाओ। ये सुनकर पिता आगबबूला हो गए और चिल्लाते हुए कहा, हमारी जो टिकट है हम वहीं बैठेंगे। शुरुआती कुछ दिनों तक फिल्म नहीं चली थी, लेकिन 10-15 दिनों बाद भीड़ पहुंचने लगी।
लड़की को खिलाने के पैसे नहीं थे तो सिनेमाघर में ही छोड़कर भाग आए
जीतेंद्र और प्रेम चोपड़ा एक समय कोलाबा में आस-पास ही रहते थे। दोनों ही इंडस्ट्री में पहचान बनाने के लिए प्रोड्यूसर्स के दफ्तरों के चक्कर काटा करते थे। रोज एक समय पर अपनी-अपनी गाड़ियों से निकलते थे और एक-दूसरे के सामने ऐसा बर्ताव करते जैसे उनके पास बहुत काम है।
एक दिन प्रेम चोपड़ा ने अपनी अकड़ छोड़कर जीतेंद्र से कहा, सुनो हम दोनों ही रोज एक समय पर निकलते हैं और साथ दफ्तरों के चक्कर काटते हैं। क्यों न हम दिखावा छोड़कर एक ही गाड़ी से जाएं, इससे हमारे पैसे भी बच जाएंगे। पहले ही तंगी में गुजारा कर रहे जीतेंद्र को ये आइडिया काफी पसंद आया। अब फैसला हुआ दिनभर के खाने के पैसे भी वो ही देगा जिसकी गाड़ी होगी।
साथ आते-जाते दोनों में गहरी दोस्ती हो गई। एक दिन दोनों प्रेम चोपड़ा की गाड़ी से जा रहे थे कि उनकी नजर सड़क से जाती दो लड़कियों पर पड़ी। एक लड़की बेहद खूबसूरत थी, जिस पर दोनों की नजरें थीं, वहीं दूसरी लड़की दोनों को पसंद नहीं आई। दोनों ने गाड़ी रोकी और उन्हें लिफ्ट दी।
जीतेंद्र ने चालाकी से सुंदर लड़की अपने साथ पीछे की सीट पर बैठा ली और दूसरी लड़की को प्रेम चोपड़ा के साथ बैठा दिया। प्रेम चोपड़ा, जीतेंद्र से ऐसा नाराज हुए कि उन्होंने तमिल में बड़बड़ाते हुए जीतेंद्र को गालियां देनी शुरू कर दीं। जब लड़की ने पूछा कि वो क्या बोल रहे हैं तो जीतेंद्र ने और चालाकी करते हुए ये कह दिया कि प्रेम को वो साथ बैठी दूसरी लड़की पसंद है। प्रेम और गुस्सा हो गए।
अब साथ जाते हुए ऐसी बात बन गई कि दोनों लड़कियों के साथ फिल्म देखने पहुंच गए। वो फिल्म थी नीला आकाश। बातचीत में पता चला कि दोनों लड़कियां मुस्लिम हैं और रमजान के महीने में उनके रोजे चल रहे हैं। लड़कियों ने दोनों से कहा कि वो उनके साथ ही इफ्तार करेंगी। ये सुनते ही दोनों हैरान, परेशान हो गए।
इंटरवल हुआ तो प्रेम चोपड़ा, जीतेंद्र को किनारे ले गए और कहा, मेरे पास इतने पैसे नहीं है। जवाब में जीतेंद्र ने कहा मेरे पास भी नहीं है। दोनों ने बेइज्जती से बचने के लिए ये हल निकाला कि क्यों न यहां से निकल लेते हैं। हुआ भी यही। दोनों बिना उन लड़कियों को खबर किए इंटरवल में ही फिल्म छोड़कर भाग निकले।
फिल्म फ्लॉप होने लगी तो बेइज्जती के डर से खरीद लिए थे सारे टिकट
1967 की फिल्म फर्ज रविकांत नागाइच के निर्देशन की पहली फिल्म थी। नए डायरेक्टर के साथ काम करने का रिस्क लेने से हर हीरो ने इनकार कर दिया था, ऐसे में नए-नए फिल्मों में आए जीतेंद्र को फिल्म का हीरो चुना गया। फिल्म जब रिलीज हुई तो थिएटर खाली पड़े थे।
जीतेंद्र को डर था कि कहीं ये बात फैल गई कि फिल्म फ्लॉप है तो मार्केट में उनका नाम खराब हो जाएगा। इस डर से जीतेंद्र ने 5 हजार रुपए लगाकर कई थिएटर की पूरी टिकट खरीद लीं। कुछ समय बाद अचानक लोगों में फिल्म को लेकर क्रेज बढ़ गया और सभी शोज हाउसफुल होने लगे। ये जीतेंद्र को पॉपुलैरिटी दिलाने वाली फिल्म साबित हुई।
फर्ज फिल्म से बन गए ट्रेंडसेटर
जीतेंद्र को पॉपुलैरिटी 1967 की फिल्म फर्ज से मिली। फिल्म का गाना मस्त बहारों का मैं आशिक जबरदस्त हिट रहा और उनके पहने गए कपड़े और जूते ट्रेंड में आ गए। इसके बाद लगातार हिट देते हुए जीतेंद्र टॉप हीरो में गिने जाने लगे।
प्रेम चोपड़ा को रेपिस्ट कहकर दोस्तों से मिलवाते थे
प्रेम चोपड़ा ने लगभग हर फिल्म में विलेन का रोल प्ले किया है। एक समय ऐसा भी था कि जब भी वो कभी जीतेंद्र के साथ कहीं जाते थे, तो वो उनका परिचय करवाते हुए कहते थे, इनसे मिलिए, प्रेम चोपड़ा, ऑफिशियल रेपिस्ट ऑफ फिल्म इंडस्ट्री। जीतेंद्र बड़ी-बड़ी महफिलों में भी प्रेम को ऐसे ही लोगों से मिलवाते थे, जिससे उनकी काफी अनबन होती थी।
हेमा को संजीव का लव लेटर देने पहुंचे, लेकिन लिख दिया अपना नाम
60 के दशक के पॉपुलर एक्टर संजीव कुमार, हेमा मालिनी से एकतरफा मोहब्बत करते थे, लेकिन उस समय हेमा और धर्मेंद्र रिलेशनशिप में थे। जब एक बार हेमा-धर्मेंद्र के बीच अनबन हुई तो संजीव ने अपने प्यार का इजहार करना चाहा। संजीव ने हेमा के लिए लव लेटर लिखा, लेकिन झिझक में उन्होंने ये लेटर जीतेंद्र के हाथ से भिजवा दिया। जीतेंद्र जैसे ही लेटर देने हेमा के घर पहुंचे तो उनका मन बदल गया। जीतेंद्र ने चालाकी से उस लेटर से संजीव का नाम हटाकर अपना नाम लिख दिया।
हेमा मालिनी से शादी करने पंडित लेकर पहुंचे थे घर, गर्लफ्रेंड ने खबर मिलते ही किया था हंगामा
जब हेमा मालिनी के घरवालों को पता चला कि जीतेंद्र उन्हें चाहते हैं तो बात शादी तक जा पहुंची। हेमा के घरवालों को धर्मेंद्र और संजीव कुमार दोनों ही पसंद नहीं थे, ऐसे में हेमा की शादी जीतेंद्र के साथ पक्की हो गई। एक दिन जीतेंद्र रिश्तेदारों और पंडित को लेकर हेमा के घर शादी करने पहुंच गए, लेकिन ये बात धर्मेंद्र ने उनकी मंगेतर शोभा कपूर को बता दी। शोभा ने हेमा मालिनी के घर पहुंचकर शादी रुकवाई और खूब हंगामा किया। ठीक इसी समय जब धर्मेंद्र ने आत्महत्या की धमकी दी तो हेमा उनसे शादी करने के लिए राजी हो गईं।
जीतेंद्र ने 1974 में एयरहोस्टेस शोभा कपूर से लव मैरिज की थी। शादी से पहले दोनों कई सालों तक रिलेशनशिप में भी रहे थे। कहा जाता है दोनों की मुलाकात सालों पहले मरीन ड्राइव पर हुई थी, जब शोभा महज 14 साल की थीं। दोनों की दोस्ती हुई और अक्सर मुलाकातें भी होने लगीं। कपल के दो बच्चे एकता कपूर और तुषार कपूर हैं।
करवाचौथ पर पत्नी की जिद ने बचाई थी जान
1975 की बात है जब शोभा ने जीतेंद्र की लंबी आयु के लिए करवाचौथ का व्रत रखा। उसी दिन जीतेंद्र को शूटिंग के लिए फ्लाइट से निकलना था। फ्लाइट लेट हुई तो जीतेंद्र शोभा का व्रत खुलवाने घर आ गए। फ्लाइट का टाइम होने लगा तो जीतेंद्र निकलने को हुए, लेकिन शोभा ने जिद कर उन्हें घर पर ही रोक लिया।
पत्नी की जिद देखकर जीतेंद्र ने अपने मेकअप आर्टिस्ट को भी वापस बुला लिया और कहा अगले दिन निकलेंगे। कुछ समय बाद जीतेंद्र की नजर एयरपोर्ट की तरफ गई, जो पाली हिल इलाके से दिखता था। उन्हें उस तरफ आग लगी नजर आई। कुछ समय बाद खबर मिली कि इंडियन एयरलाइन की जिस फ्लाइट से वो जाने वाले थे, वो क्रैश हो गई है।
